Diari Oficial de la Generalitat Valenciana


Sumari del DOGV 9348, del 26-05-2022 (2022/4589)

RESOLUCIÓ de 20 de maig de 2022, del vicepresident executiu de l'Agència Valenciana de la Innovació (AVI), per la qual es modifica la seua Resolució de 7 d'abril de 2022, per la qual es convoquen ajudes en matèria d'enfortiment i desenvolupament del Sistema Valencià d'Innovació per a la millora del model productiu per als exercicis 2022 a 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9348

Data del DOGV
:   26-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4589


Data del document
:   20-05-2022

Organisme emissor
:   Agència Valenciana de la Innovació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 20 de maig de 2022, del vicepresident executiu de l'Agència Valenciana de la Innovació (AVI), per la qual es modifica la seua Resolució de 7 d'abril de 2022, per la qual es convoquen ajudes en matèria d'enfortiment i desenvolupament del Sistema Valencià d'Innovació per a la millora del model productiu per als exercicis 2022 a 2024. [2022/4589]  
Preàmbul  
  
En la convocatòria realitzada mitjançant la Resolució de 7 d'abril de 2022, del vicepresident executiu de l'Agència Valenciana de la Innovació, es disposava dins del resolc quart referit a la relació de documentació a presentar juntament amb la seua sol·licitud, en l'apartat 5.2.3, el següent: «En cas de tindre l'obligació de disposar d'un pla d'igualtat en tractar-se d'empreses de cinquanta o més treballadors d'acord amb el que es disposa en l'article 45 de la Llei orgànica 3/2007, de 22 de març, per a la igualtat efectiva de dones i homes, acreditació documental d'aquest pla degudament visat pel centre de la Generalitat Valenciana amb competències en matèria de dones i igualtat de gènere, d'acord amb el que es preveu en l'article 20 de la Llei 9/2003, de 2 d'abril, de la Generalitat, per a la igualtat entre dones i homes».  
Atés que l'article 20 de la Llei 9/2003, de 2 d'abril, de la Generalitat, preveu l'obligació del visat dels plans d'igualtat pel centre directiu de l'Administració de la Generalitat amb competències en matèria de dones i igualtat de gènere com una potestat discrecional com a forma d'incentiu a les empreses per a obtindre les corresponents ajudes, és a dir, aquelles en les quals es decidisca incorporar aquest requisit del visat per a la seua obtenció.  
Vist que l'obtenció del visat dels plans d'igualtat no resulta condició sine qua non perquè una entitat puga ser receptora d'ajudes en matèria d'innovació, segons les bases de la convocatòria.  
Atés que es considera necessari, a més, modificar allò que fa referència a aquest requisit aclarint en la seua redacció quines entitats estan obligades a disposar d'un pla d'igualtat, d'acord amb la normativa aplicable sobre aquesta matèria.  
Atés que la qüestió modificada afecta la forma en què ha de presentar-se un document juntament amb la sol·licitud d'ajuda per a ser considerat com a vàlid, i té, per tant, incidència directa en la presa de decisió que qualsevol entitat obligada a disposar d'un pla d'igualtat visat pel centre de la Generalitat Valenciana amb competències en matèria de dones i igualtat de gènere haguera adoptat no presentant sol·licitud a la convocatòria per no complir aquest requisit del visat ara suprimit, resulta necessari obrir de nou el termini de presentació de sol·licituds per a aquelles entitats que resulten afectades per la modificació realitzada.  
  
En virtut del que s'ha exposat, i de conformitat amb el que s'estableix en els articles 160.4 b, 160.5 i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'article 14.1.h de la Llei 1/2017, d'1 de febrer, de la Generalitat, per la qual es crea l'Agència Valenciana de la Innovació, i també en l'article 6.1 de l'esmentat Decret 9/2018, de 30 de maig, resolc:  
  
Primer  
Es modifica l'apartat 5.2.3 del resolc quart de la Resolució de 7 d'abril de 2022, del vicepresident executiu de l'Agència Valenciana de la Innovació, per la qual es convoquen ajudes en matèria d'enfortiment i desenvolupament del Sistema Valencià d'Innovació per a la millora del model productiu per als exercicis 2022 a 2024, que queda redactat com segueix:  
«5.2.3. En cas de tindre l'obligació de disposar d'un pla d'igualtat, acreditació documental d'aquest pla, degudament negociat i aprovat.  
  
A aquest efecte, han de disposar d'un pla d'igualtat:  
a) Les empreses de cinquanta o més treballadors, d'acord amb el que es disposa en l'article 45.2 de la Llei orgànica 3/2007, de 22 de març, per a la igualtat efectiva de dones i homes.  
b) Les empreses de menys de cinquanta treballadors, quan així s'establisca en el conveni col·lectiu aplicable, en els termes previstos en aquest, d'acord amb el que es disposa en l'article 45.3 de l'esmentada Llei orgànica 3/2007, de 22 de març.  
c) Les empreses o organitzacions participades majoritàriament amb capital públic (empreses públiques autonòmiques, provincials i municipals), d'acord amb el que es disposa quant a l'elaboració d'un pla d'igualtat en l'article 20.4 de la Llei 9/2003, de 2 d'abril, de la Generalitat, per a la igualtat entre dones i homes, en relació amb l'apartat 1 de la disposició addicional única del Decret 133/2007, de 27 de juliol, del Consell.  
d) Les administracions públiques, de conformitat amb el que s'estableix en la disposició addicional setena del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, entre les quals s'inclouen totes les entitats esmentades com a tals administracions públiques en l'article 2.1 d'aquesta norma.»  
  
Segon. Nou termini de presentació de sol·licituds i una altra documentació  
1. El termini de presentació de noves sol·licituds per a qualsevol dels programes d'ajudes convocades mitjançant la Resolució de 7 d'abril de 2022, del vicepresident executiu de l'Agència Valenciana de la Innovació, serà de quinze dies hàbils a partir de l'endemà de la publicació de l'extracte d'aquesta resolució de modificació en el Diari Oficial de la Generalitat Valenciana.  
Només seran admeses les sol·licituds que hagen sigut gravades en la seu electrònica de la Generalitat abans de les 14.00 hores de l'últim dia de termini de presentació.  
2. Aquest nou termini de presentació de sol·licituds solament es concedeix a aquelles entitats que no hagen presentat cap sol·licitud d'ajuda a la convocatòria ara modificada i resulten afectades per la modificació efectuada, és a dir, aquelles que han de disposar d'un pla d'igualtat conforme amb la nova redacció de l'apartat 5.2.3 del resolc quart de la Resolució de 7 d'abril de 2022.  
3. Les entitats que van presentar la seua sol·licitud d'ajuda en el termini concedit a aquest efecte mitjançant la publicació en el DOGV de l'extracte corresponent de la Resolució de 7 d'abril de 2022, únicament hauran de presentar en el termini de quinze dies hàbils a partir de l'endemà de la publicació de l'extracte d'aquesta resolució de modificació el corresponent pla d'igualtat, i això només en el cas que, tot i estar obligades a conseqüència de la nova redacció de l'apartat 5.2.3 del seu resolc quart, no l'hagueren aportat de manera voluntària juntament amb aquella sol·licitud.  
  
Tercer. Entrada en vigor  
Aquesta resolució entrarà en vigor a partir de l'endemà de publicació del seu extracte en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la publicació davant el jutjat contenciós administratiu competent, d'acord amb el que s'estableix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant aquest mateix òrgan en el termini d'un mes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que consideren pertinent.  
  
València, 20 de maig de 2022.- El vicepresident executiu de l'AVI: Andrés García Reche.